سیّد روح‌الله مصطفوی (دوْغوم ۱ مهر ۱۲۸۱ - اؤلوم ۱۳ خرداد ۱۳۶۸) سید روح‌الله موسوی خمینی آدی ایله مشهور ایدی و طرفدارلارینین یانیندا «ایمام خمینی» ، ایران ایسلام دۇولتی‌نین ایلک باشچی‌سی و ولی فقیه‌ ایدی.شیعه فقه‌نین تقلید مرجع‌لریندن ایدی کی ۱۳۵۷ اینقلابینی رهبرلیک ائتدی و ثمره یئتیشندن سونرا، اینقیلابین نظام سئچیمی‌نین سوْنوجو اعلام اولاندان سونرا، ایران ایسلام جومهوریتین قوردو و عؤمرونون سونونا قدر رهبرلیکده قالدی. اخلاق، فقه، عرفان، فلسفه، حدیث، شعر و تفسیر موضوع‌لاریندا قیرخ‌دان چوخ کیتابی واردیر کی اونلارین چوخو اینقلابدان قاباق یازیلیبدیر. محمدرضا پهلوی حۇکومتینده، بیریول ۱۳۴۲ -نجی ایلین عاشورا‌سیندا شاها خیطاب ائتدیی دانیشیغا گؤره ۱۰ آی زیندانا دوشدو و بیر آیری دفعه۱۳۴۳ده کاپیتولاسیون قانونونون ضیدینه دانیشماغا گؤره ۱۵ ایل تبعید اولدو. تعبیدی‌نین بیر ایله یاخینینی تورکیه‌ده ،سونرا عراق و آخیرده نئچه آی دا فرانسه‌ده کئچیردی. تبعید دوْرانیندا، ایرانین سیاسی وضعینین دالین توتاردی و اعلامیه و پیام‌لاری ایله اۇزاق‌دان، ایسلامچی‌لار و شاه‌ین موخالیف‌لرین رهبرلیک ائدیردی. بو دوره‌ده ولایت فقیه نظریه‌سین قوردو. ۱۶گۆن شاه قاچاندان سوْنرا، ۱۳۵۷نین بهمن آیی‌نین ۱۲ سینده ایرانا ساری یوْلا دوشدو و او ایلین ۲۲ سینده اینقلابی نتیجه‌یه چاتدیردی. رایج لقبی آیت‌الله خمینی‌دی اما ایران ایچینده ایمام خمینی آدلانیر. او ایمضالاریندا "روح‌اللَّه الموسوی الخمینی" آدینی ایشلدیردی.